En 16-årig dreng fik sidste år stjålet sin spillertrøje efter en superligakamp mellem AGF og AaB på Frederiks Allé i Aarhus. I dag faldt dommen over to de to mænd, som var med til at tvinge den 16-årige til at aflevere sin spillertrøje. - Ud fra de vidneudsagn, der blev givet i retten, stod det klart, at trøjen efter al sandsynlighed blev taget for at håne og ydmyge den 16-årige, og derfor valgte retten at dømme for ulovlig tvang, siger advokatfuldmægtig Sara Hyltoft om dommen. Dengang fik sagen stor mediebevågenhed, fordi overfaldet blev fanget på video. Stor mediebevågenhed I videoen kan man se, hvordan de formodede AGF-tilhængere tager fat i hans hættetrøje bagfra for at rive den af ham. Den 16-årige AaB-fan river sig løs, men gruppen omringer ham og tvinger ham til at tage den røde hættetrøje af. Han går med til at aflevere trøjen, fortalte han dengang til TV2 ØSTJYLLAND, og det får AGF-tilhængerne til at gå fra stedet med trøjen i hånden, som man kan se i videoen, der er blevet delt på Twitter. Den 24-årige idømmes tre måneders ubetinget fængsel, og den 22-årige får en dom på 60 dages fængsel, hvoraf 20 af dem er betinget. En 26-årig mand blev frifundet i samme sag. Om anklagemyndigheden vælger at anke dommen, vides endnu ikke. - Nu vil jeg nærlæse dommen, og jeg forventer, at indstille sagen til vurdering af ankespørgsmålet for statsadvokaten, siger advokatfuldmægtig Sara Hyltoft. Mens den 22-årige mand erkendte sig skyldig i ulovlig tvang, nægtede den 24-årige mand sig skyldig.

Referat:
En 22-årig og 24-årig mand er dømt ved Retten i Aarhus efter at have frarøvet ung AaB-fan sin spillertrøje.